ಮೇಲುಕೋಟೆಯಲ್ಲಿ ಕೃಷ್ಣರಾಜಮುಡಿ ಬ್ರಹ್ಮೋತ್ಸವ ಸಂಭ್ರಮ – ಪುಷ್ಪಯಾಗದೊಂದಿಗೆ ತೆರೆಬಿದ್ದ ಮಹೋತ್ಸವ

ಮಂಡ್ಯ: ವಜ್ರಖಚಿತ ಕಿರೀಟಗಳ ಉತ್ಸವಕ್ಕೆ ದೇಶದಲ್ಲೇ ಹೆಸರಾಗಿರುವ ಮಂಡ್ಯ ಜಿಲ್ಲೆಯ ಪಾಂಡವಪುರ ತಾಲೂಕಿನ ಐತಿಹಾಸಿಕ ಮೇಲುಕೋಟೆಯ ಶ್ರೀ ಚೆಲುವನಾರಾಯಣಸ್ವಾಮಿ ದೇವಾಲಯದಲ್ಲಿ ಶ್ರೀ ಕೃಷ್ಣರಾಜಮುಡಿ ಬ್ರಹ್ಮೋತ್ಸವ ವೈಭವದಿಂದ ನೆರವೇರಿತು.

ಮೈಸೂರಿನ ಮುಮ್ಮುಡಿ ಶ್ರೀ ಕೃಷ್ಣರಾಜ ಒಡೆಯರ್ ಅವರು ಭಕ್ತಿಯಿಂದ ಸಮರ್ಪಿಸಿದ್ದ ವಜ್ರಖಚಿತ ಕೃಷ್ಣರಾಜಮುಡಿ ಕಿರೀಟವನ್ನ ವಿವಿಧ ಉತ್ಸವಗಳಲ್ಲಿ ಮೂಲಮೂರ್ತಿ ಹಾಗೂ ಉತ್ಸವಮೂರ್ತಿಗೆ ಅಲಂಕರಿಸಿ ಭವ್ಯವಾಗಿ ಮೆರವಣಿಗೆ ನಡೆಸಲಾಯಿತು. ಈ ದಿವ್ಯ ದರ್ಶನವು ಸಾವಿರಾರು ಭಕ್ತರಲ್ಲಿ ಧನ್ಯತಾಭಾವ ಮೂಡಿಸಿತು.

ವಿಶೇಷ ಉತ್ಸವಗಳ ವೈಭವ:
ಒಂಬತ್ತು ದಿನಗಳ ಕಾಲ ನಡೆದ ಈ ಜಾತ್ರಾಮಹೋತ್ಸವದಲ್ಲಿ ಕೃಷ್ಣರಾಜಮುಡಿ ಉತ್ಸವ, ಪ್ರಹ್ಲಾದ ಪರಿಪಾಲನ, ಗಜೇಂದ್ರಮೋಕ್ಷ, ರಥೋತ್ಸವ ಹಾಗೂ ಪಟ್ಟಾಭಿಷೇಕ ಉತ್ಸವಗಳು ಅತ್ಯಂತ ಶ್ರದ್ಧಾ-ಭಕ್ತಿಗಳಿಂದ ಜರುಗಿದವು. ಈ ಸಂದರ್ಭದಲ್ಲಿ ವಜ್ರಖಚಿತ ಕೃಷ್ಣರಾಜಮುಡಿ ಕಿರೀಟಧಾರಿಯಾದ ಚೆಲುವನಾರಾಯಣಸ್ವಾಮಿಯ ದರ್ಶನ ಪಡೆದು ಭಕ್ತಾದಿಗಳು ದೈವೀಕ ಅನುಭೂತಿ ಪಡೆದರು.

ಈ ಧಾರ್ಮಿಕ ಮಹೋತ್ಸವದಲ್ಲಿ ಮಂಡ್ಯ ಜಿಲ್ಲಾಧಿಕಾರಿ ಡಾ. ಕುಮಾರ್, ಅಪರ ಜಿಲ್ಲಾಧಿಕಾರಿ ಶಿವಾನಂದಮೂರ್ತಿ ಸೇರಿದಂತೆ ಶ್ರೀರಂಗಂ, ಕಂಚಿ, ತಿರುವಲ್ಲಿಕೇಣಿ ಮುಂತಾದ ಪ್ರಸಿದ್ಧ ವೈಷ್ಣವ ಕ್ಷೇತ್ರಗಳಿಂದ ಆಗಮಿಸಿದ್ದ ದಿವ್ಯಪ್ರಬಂಧ ಪಾರಾಯಣಕರ್ತರು ಹಾಗೂ ನಾಡಿನ ವಿವಿಧ ಮೂಲೆಗಳಿಂದ ಆಗಮಿಸಿದ್ದ ಸಹಸ್ರಾರು ಭಕ್ತರು ಪಾಲ್ಗೊಂಡಿದ್ದರು.

ಸಾಂಸ್ಕೃತಿಕ ಹಾಗೂ ಧಾರ್ಮಿಕ ಕಳೆ:
ದೇವಾಲಯದ ಹಿರಿಯ ಸ್ಥಾನೀಕರ ಹೆಸರಿನ ಸ್ಥಾನೀಕಂ ನಾಗರಾಜಯ್ಯಂಗಾರ್ ಸಾಂಸ್ಕೃತಿಕ ವೇದಿಕೆಯಿಂದ ನಿಯೋಜಿಸಲಾಗಿದ್ದ ನಾದಸ್ವರ ಹಾಗೂ ಸ್ಯಾಕ್ಸೋಫೋನ್ ಮಂಗಳ ವಾದ್ಯ ವೃಂದದ ನಿನಾದ ಮತ್ತು ವಿದ್ವಾನ್ ಶ್ರೀರಂಗಂ ಶಲ್ವನಾರಾಯಣನ್ ಅವರ ನೇತೃತ್ವದಲ್ಲಿ ನಡೆದ ದಿವ್ಯಪ್ರಬಂಧ ಪಾರಾಯಣ ಗೋಷ್ಠಿಯು ಬ್ರಹ್ಮೋತ್ಸವದ ಪ್ರಮುಖ ಆಕರ್ಷಣೆಯಾಗಿ ಭಕ್ತರ ಮನಸೂರೆಗೊಂಡಿತು.

ಪುಷ್ಪಯಾಗ ಸೇವೆ:
ಬ್ರಹ್ಮೋತ್ಸವದ ಮುಕ್ತಾಯದ ನಂತರದ 10ನೇ (10ನೇ) ತಿರುನಾಳ್ ದಿನವಾದ ಭಾನುವಾರ ಶ್ರೀ ಚೆಲುವನಾರಾಯಣಸ್ವಾಮಿಗೆ ಶಾಸ್ತ್ರೋಕ್ತವಾಗಿ ಹಾಗೂ ವೈಭವಪೂರ್ಣವಾಗಿ ಪುಷ್ಪಯಾಗ ಸೇವೆ ನೆರವೇರಿಸುವ ಮೂಲಕ ಈ ಬಾರಿಯ ಕೃಷ್ಣರಾಜಮುಡಿ ಬ್ರಹ್ಮೋತ್ಸವಕ್ಕೆ ಅಧಿಕೃತ ತೆರೆಬಿದ್ದಿದೆ.